Η **Χριστιάνα Καλογήρου** είναι Ελληνίδα οικονομολόγος, πολιτικός και νυν Γενική Γραμματέας Αγροτικής Ανάπτυξης και Τροφίμων. Έχει διατελέσει βουλευτής Λέσβου με τη ΝΔ, Γενική Γραμματέας Αποκεντρωμένης Διοίκησης Αιγαίου και περιφερειάρχης Βορείου Αιγαίου.

Βιογραφικά στοιχεία
-------------------

Η Χριστιάνα Καλογήρου, γεννήθηκε στην Αθήνα το 1964. Σπούδασε οικονομικά, στο Οικονομικό Πανεπιστήμιο Αθηνών με ειδίκευση στη οικονομική ανάλυση, ενώ από εκείνη την εποχή άρχισε να ασχολείται με τα κοινά, ως εκλεγμένο μέλος της ΔΑΠ - ΝΔΦΚ της ΑΣΟΕΕ. Άρχισε να εργάζεται στον ιδιωτικό τομέα, ως διευθυντικό στέλεχος και σύμβουλος επιχειρήσεων σε τομείς ανάπτυξης και διαχείρισης μεγάλων έργων. Ακόμα, η Χριστιάνα Καλογήρου έχει συμμετάσχει σε μελέτες και εργασίες για την ανάπτυξη της περιφέρειας. 

Στις εθνικές εκλογές του 2004, εξελέγη για πρώτη φορά βουλευτής Λέσβου, με το κόμμα της Νέας Δημοκρατίας, συμμετέχοντας σε επιτροπές Μορφωτικών Υποθέσεων, Οικονομικών, Προστασίας Περιβάλλοντος, Περιφερειών της Βουλής. Το 2005 εκπροσώπησε την Κοινοβουλευτική Ομάδα της Νέας Δημοκρατίας στο Μεσογειακό Συνέδριο που πραγματοποιήθηκε στο Μαρόκο με θέμα: «Αγώνας εναντίον της βίας κατά των γυναικών», το 2006 στην Πανευρωπαϊκή Διάσκεψη της ΓΣΕΕ με θέμα «Αμίαντος Κίνδυνοι και Επιπτώσεις» και το 2007 στη Συνδιάσκεψη του Ευρωπαϊκού Λαϊκού Κόμματος με θέμα «Περιβάλλον και κλιματικές αλλαγές». Μάλιστα, το 2005, εισήγησή της προς την Ολομέλεια της Βουλής, «Η νησιωτική πολιτική ως αναπόσπαστο τμήμα των πολιτικών περιφερειακής ανάπτυξης», έγινε ομόφωνα αποδεκτή από όλα τα κοινοβουλευτικά κόμματα. Στις Εκλογές του 2007 και του 2012, δεν κατάφερε να εκλεγεί βουλευτής, έχοντας θέσει ξανά υποψηφιότητα με τη ΝΔ. 

Το 2008 πρωτοστάτησε στην Ίδρυση του Κέντρου Προώθησης Νησιωτικής Πολιτικής του οποίου και έκτοτε είναι Πρόεδρος.

Το 2012 ανέλαβε καθήκοντα Γενικής Γραμματέως Αποκεντρωμένης Διοίκησης Αιγαίου, μετά από πρόταση του πρωθυπουργού Αντώνη Σαμαρά, θέση την οποία διατήρησε έως τον Μάιο του 2014.

Τον Μάιο του 2014, ανακοίνωσε την υποψηφιότητά της για τις Αυτοδιοικητικές Εκλογές του 2014, ως υποψήφια περιφερειάρχης Βορείου Αιγαίου, με τον συνδυασμό «Εμείς, για το Αιγαίο», έχοντας την στήριξη της ΝΔ. Στις 18 Μαΐου 2014, έλαβε ποσοστό 31,51% (33.410), περνώντας στον Β' Γύρο των Εκλογών, εναντίον του νυν περιφερειάρχη Νάσου Γιακαλή. Στις 25 Μαΐου 2014, εξελέγη περιφερειάρχης Βορείου Αιγαίου, με ποσοστό 53,01% (46.357). Στις 2 Ιουλίου 2014, κατατέθηκε ένσταση κατά της απόφασης του Πολυμελούς Πρωτοδικείου Μυτιλήνης με την οποία ανακηρύσσεται ως Περιφερειάρχης η Χριστιάνα Καλογήρου, από τον βουλευτή Λέσβου του ΣΥΡΙΖΑ, τον εκλεγμένο περιφερειακό σύμβουλο του ΣΥΡΙΖΑ και δύο ακόμα πολίτες. Στις 6 Αυγούστου 2014 η εκλογή της Χριστιάνας Καλογήρου ακυρώθηκε από το Β' Τμήμα του Διοικητικού Εφετείου Πειραιά. Στις 2 Οκτωβρίου 2014, με απόφαση του Συμβουλίου της Επικρατείας, έγινε δεκτή η αίτηση αναίρεσης της Χριστιάνας Καλογήρου έναντι της απόφασης του Διοικητικού Εφετείου Πειραιά, με την οποία αναίρεση η Χριστιάνα Καλογήρου επανέρχεται στη θέση της περιφερειάρχη Βορείου Αιγαίου.

Στις περιφερειακές εκλογές του 2019, κατήλθε ως επίσημη υποψήφια με το κόμμα της Νέας Δημοκρατίας. Κατά τον Α' γύρο έλαβε την πρώτη θέση με ποσοστό 30,60% (30.773 ψήφοι), ενώ έχασε στον Β' γύρο από τον προερχόμενο από τη Νέα Δημοκρατία αλλά ανεξάρτητο υποψήφιο Κώστα Μουτζούρη.

Στις 17 Ιουλίου 2019, ανακοινώθηκε από την κυβέρνηση, ο ορισμός της Χριστιάνας Καλογήρου στη θέση της Γενικής Γραμματέως Αιγαίου και Νησιωτικής Πολιτικής και ανέλαβε επίσημα τα καθήκοντα στις 22 Ιουλίου.

Παραπομπές
----------

1. ↑  marianthi. «Γενική γραμματέας η Χριστιάνα Καλογήρου - emprosnet.gr». *www.emprosnet.gr*. Ανακτήθηκε στις 27 Ιανουαρίου 2022.
2. ↑  «Παραιτήθηκε η Χρ. Καλογήρου από την Αποκεντρωμένη διοίκηση». Αρχειοθετήθηκε από το πρωτότυπο στις 14 Μαρτίου 2016. Ανακτήθηκε στις 7 Ιουνίου 2014.
3. ↑  «Νέα Περιφερειάρχης Βορείου Αιγαίου η Χριστιάνα Καλογήρου». Αρχειοθετήθηκε από το πρωτότυπο στις 3 Αυγούστου 2014. Ανακτήθηκε στις 7 Ιουνίου 2014.
4. ↑  «Ένσταση κατά της εκλογής της Καλογήρου - Κύτελη από τέσσερις πολίτες (!) της Λέσβου». *LesvosNews.gr*. 1 Ιουλίου 2014. Ανακτήθηκε στις 27 Ιανουαρίου 2022.
5. ↑  «Paraskhnio.gr». *Paraskhnio.gr*. Ανακτήθηκε στις 27 Ιανουαρίου 2022.
6. ↑  «Επανέρχεται στη θέση της περιφερειάρχη Βορείου Αιγαίου η Χριστιάνα Καλογήρου». *ProtoThema*. 2 Οκτωβρίου 2014. Ανακτήθηκε στις 27 Ιανουαρίου 2022.
7. ↑  «Περιφέρεια Βορείου Αιγαίου | Περιφερειακές εκλογές – Μάιος 2019». *ekloges.ypes.gr*. Ανακτήθηκε στις 25 Σεπτεμβρίου 2019.
8. ↑  Γενική Γραμματέας Νησιωτικής Πολιτικής η Χριστιάνα Καλογήρου[*νεκρός σύνδεσμος*]
9. ↑  «Η πολιτική ηγεσία μέχρι σήμερα».

Εξωτερικοί σύνδεσμοι
--------------------

* Προσωπική ιστοσελίδα Χριστιάνας Καλογήρου

|  |  |  |  |
| --- | --- | --- | --- |
| 

| π • σ • ε
Περιφερειάρχες Βορείου Αιγαίου |
| --- |
|  |
| 
Νάσος Γιακαλής  · Χριστιάνα Καλογήρου  · Κώστας Μουτζούρης |

 |